Met soveel Suid-Afrikaners van regoor Suid-Afrika, sal dit 'n redelike interessante ete wees as almal bymekaar moet kom vir 'n braai!
Ai maar dit is darem lekker as die sonnetjie so op 'n mens bak, veral as mens 'n vleisie of iets kan braai om 'n lang dag so af te sluit. Met die lekker weer die afgelope tyd was dit ook nie nodig om tot die naweek te wag om lekker agteroor in die tuin te sit en jou te verlustig in die laaste sonstrale nie. Nee wat, ons braai sommer elke dag!
So het ons 'n week gelede, sommer om die Maandag minder blou te maak, lekker braaibroodjies en 'n stukkie wors gebraai. Ek het oudergewoon 'n foto van ons broodjies op 'faceboek' gesit, en daar sing my foontjie heel aand met kommentaar oor dié lekkerny en gou-gou word daar sommer 'n paar braais gereel, daar en dan! Een van die manne het genoem hoe lekker so 'n Kaapse broodjie kan wees, 'n ander, dat geen braai afgerond sal wees daar sonder nie. Wel dit weet ek mos, maar wie is ek om 'n ander man te oorreed oor wat hy gewoond is? Ons weet mos almal dit wissel van streek tot treek in SA en elkeen het sy manier van braai en bykos.
Julle sal onthou aan die begin van die jaar was daar 'n 'opname apie' (ja ek weet, moet niks sê nie), waaraan daar bietjie meer as 180 mense deelgeneem het. Dit was gemik op Suid-Afrikaaners wat in die Verenigde Koninkryk woonagtig is. Van die resultate het ek vir 'n Nederlandse publikasie gebruik, maar toe ek aan ons braaibroodjies dink en my groot vriend met sy heerlike pap, toe dwaal my gedagtes na die resultate van daai einste opname en die diversiteit van ons gemeenskap hier in Engeland.
Volgens die 2011 Engelse sensus het ons ongeveer 211,000 sterk gestaan. Di̩ totaal, vermoed ek het drasties afgeneem soos ons volk die afgelope twee jaar terugkeer het na Suid-Afrika Рdaar waar al die reviere vol brandewyn was, ensovoorts. Vind hieronder die opname se resultate, ingedeel in ons nege Provinsies.
So wat braai jy vanaand op die kole?
Sal jy soos die Wes-Kapenaar 'n stukkie wors nuttig saam met 'n lekker braaibroodjie daarby, stadig gesmoor tot die kaas, uie en tamatie een stomende sensasie raak? En moenie die snoek vergeet nie!
Of sal jy soos my Natalse vriend 'n stukkie goed gemarineerde prima steak skrikmaak met die lekkerste krummelpap daarby? Of is jy my vriend van die Noord-Kaap wat net sy soort skaap eet? Hy kort mos die regte bossie.
Wat is jou lekkerny? Is dit hartjies en lewer van die rooster af? Pofadders en skilpadjies? Askoek of warm roosterkoek – stomend warm met lekker appelkooskonfeit en kaas?
Ek dink as ons klomp bymekaar moet kom, maak ons die Engelse skrik!
Vra altyd voor jy met jou snaaksigheid by 'n braai aankom. Die man (en sy dame) is in beheer van die braai en hy hou dalk nie van iemand wat op sy hand praat nie…